Twee van Waterkloof-4 weer agter traliesTwee van die sogenaamde Waterkloof-vier is weer in hegtenis geneem nadat hulle glo alkohol gebruik het terwyl hulle nog in die Kgosi Mampuru-Sentraal-gevangenis in Pretoria aangehou is. “Twee van die ‘Waterkloof-vier’ wat glo alkohol ingesmokkel het en ŉ partytjie gehou het binne die tronk is weer in hegtenis geneem terwyl ŉ ondersoek van stapel gestuur vir die volgende 72 uur,” het Manelisi Wolela, woordvoerder van die departement van korrektiewe dienste, gesê. “Die departement neem die bewerings wat in die media gemaak is rakende die smokkel van drank, die hou van ŉ partytjie en die afneem daarvan met onwettige kameras en selfone baie ernstig op.” Wolela sê die departement se streekskommissaris in Gauteng het Sondag ŉ ondersoek van stapel gestuur. Wolela sê die Wet op Korrektiewe Dienste maak voorsiening daarvoor dat ŉ persoon wat op parool vrygelaat is weer aangehou kan word as voorsorgmaatreël terwyl daar ŉ ondersoek gedoen word. Hy sê die mans is weer in hegtenis geneem en kan vir ŉ periode van 72uur aangehou word. Wolela sê die twee mans en beamptes by die gevangenis sal ondervra word. City Press en Rapport het vandag berig dat hulle in besit is van video’s wat wys hoe Frikkie du Preez en Christoff Becker glo ŉ partytjie hou en ŉ selfoon gebruik in ‘n sel by die Kgosi Mampuru-Sentraal-gevangenis . Bekker, Du Preez, Gert van Schalkwyk en Reinach Tiedt is Dinsdag op parool vrygelaat. Hulle is in 2008 tronk toe nadat hulle skuldig bevind is aan die moord op ŉ hawelose man. Lees ook: Video’s: Twee van Waterkloof-4 hou glo partytjie in tronk